สังคมข่าวหุ้น
SET ปิดวานนี้ (17 พ.ค.) ที่ 1,614.49 จุด เพิ่มขึ้น 30.11 จุด (+1.90%) มูลค่าการซื้อขาย 85,222.10 ล้านบาท การซื้อขายหุ้นวานนี้ปรับตัวขึ้นแรง
SET ปิดวานนี้ (17 พ.ค.) ที่ 1,614.49 จุด เพิ่มขึ้น 30.11 จุด (+1.90%) มูลค่าการซื้อขาย 85,222.10 ล้านบาท การซื้อขายหุ้นวานนี้ปรับตัวขึ้นแรง
18 พ.ค. 2565

SET ปิดวานนี้ (17 พ.ค.) ที่ 1,614.49 จุด เพิ่มขึ้น 30.11 จุด (+1.90%) มูลค่าการซื้อขาย 85,222.10 ล้านบาท การซื้อขายหุ้นวานนี้ปรับตัวขึ้นแรง โดยดัชนีเคลื่อนไหวในแดนบวกต่อเนื่อง ขึ้นไปทำระดับสูงสุด 1,615.48 จุด และต่ำสุดที่ 1,590.96 จุด
นักวิเคราะห์ฯ เผยตลาดหุ้นไทยวานนี้พุ่งแรงหลังลงไปลึก ตอบรับ GDP ไทยไตรมาส 1/2565 สูงกว่าคาด แต่ปัจจัยลบเดิมยังกดดันอยู่ทั้งสงครามรัสเซีย-ยูเครนยืดเยื้อ และภาวะเงินเฟ้อสหรัฐฯ สูงต่อเนื่อง แม้มีปัจจัยบวกจากจีนเตรียมคลายล็อกดาวน์เซี่ยงไฮ้ แต่ตัวเลขเศรษฐกิจยังซบเซา แนวโน้มวันนี้ (18 พ.ค.) คาดผันผวน เตือนระวังแรงขายทำกำไร ให้แนวต้าน 1,630 จุด แนวรับ 1,600 จุด
วานนี้หุ้นบริษัท เมก้า ไลฟ์ไซแอ็นซ์ จำกัด (มหาชน) หรือ MEGA ราคาพุ่ง 11.34% มูลค่าการซื้อขายหนาแน่น หลังประกาศงบไตรมาส 1/2565 กำไรโต 84% โบรกเกอร์มองกำไรดีกว่าคาด พร้อมปรับประมาณการกำไร 2565-2566 เพิ่มขึ้น รวมถึงราคาเป้าหมายใหม่เพิ่มขึ้นเป็น 65 บาทต่อหุ้น
บริษัท ชโย กรุ๊ป จำกัด (มหาชน) หรือ CHAYO ไตรมาส 1/2565 ฟอร์มสวย มีรายได้รวม 221.76 ล้านบาท เติบโต 25.68% จากปีก่อน ขณะที่กำไรโตหรู โดยมีกำไรสุทธิ 76.21 ล้านบาท เพิ่มขึ้น 17.41% สาเหตุหลักจากรายได้ดอกเบี้ยและรายได้การขายสินทรัพย์หนุน “สุขสันต์ ยศะสินธุ์” ประธานเจ้าหน้าที่บริหาร มั่นใจผลงานปี 2565 เป้าหมายรายได้โตไม่น้อยกว่า 25% จากปีก่อน และคาดว่าจะใช้เงินลงทุนในการซื้อหนี้มาบริหารเพิ่มอีกประมาณ 3,000 ล้านบาท อวดผลงาน 4 เดือนแรกซื้อหนี้ด้อยคุณภาพเติมพอร์ตเพิ่มกว่า 500 ล้านบาท เหลือ TOR อีกกว่า 30,000 ล้านบาท คาดหวังซื้อหนี้ทั้งปีมาบริหารเพิ่มไม่ต่ำกว่า 10,000-15,000 ล้านบาท เผยล่าสุดการร่วมมือสถาบันใหญ่รายใหม่มีการเจรจาอย่างต่อเนื่อง คาดจัดโครงสร้างแล้วเสร็จพร้อมตั้ง AMC ภายในครึ่งปีหลังนี้
กรุงไทย ร่วมกับ ไออาร์พีซี ปลื้มความสำเร็จ นักลงทุนแห่จองซื้อหุ้นกู้ดิจิทัล IRPC ผ่านแอปฯ “เป๋าตัง” รวม 1,000 ล้านบาท หมดภายใน 4 นาที 23 วินาที ตอกย้ำการเข้าถึงการลงทุนทั่วถึงและเท่าเทียม มั่นใจแนวโน้มผลการดำเนินงานปี 2565 กลับมาแข็งแกร่งอย่างต่อเนื่อง จากภาพรวมเศรษฐกิจโลกที่ทยอยฟื้นตัว โดยมีปัจจัยสนับสนุนจากส่วนต่างราคาผลิตภัณฑ์ปิโตรเลียมที่ปรับตัวสูงขึ้น รวมถึง stock gain ที่เป็นผลจากการที่ราคาน้ำมันดิบเพิ่มขึ้นอย่างมาก ท่ามกลางความขัดแย้งระหว่างประเทศรัสเซียและประเทศยูเครน
“อุเทน โลหชิตพิทักษ์” ประธานเจ้าหน้าที่บริหารกลุ่ม บริษัท พฤกษา โฮลดิ้ง จำกัด (มหาชน) หรือ PSH เดินหน้าเปิดโครงการใหม่ในไตรมาส 2/2565 จำนวน 9 โครงการ มูลค่ารวม 5,900 ล้านบาท ขณะเดียวกันวางกลยุทธ์ผสานสร้าง Synergy ระหว่างธุรกิจอสังหาริมทรัพย์และธุรกิจเฮลท์แคร์ ขยายโอกาสทางธุรกิจผ่านการสร้างพันธมิตร พร้อมเพิ่มพอร์ตการลงทุนอื่น ๆ ที่หลากหลายมากขึ้น รวมถึงเพิ่มประสิทธิภาพการทำงานด้วยการนำเทคโนโลยีดิจิทัลปรับปรุงระบบและกระบวนการทำงานต่าง ๆ ภายในองค์กร
ขอปรบมือรัว ๆ ให้กับ CEO “ประกรณ์ เมฆจำเริญ” บมจ.สตาร์ค คอร์เปอเรชั่น (STARK) หลังจากผลงานในไตรมาส 1/2565 ทำรายได้หลักแตะ 6,176 ล้านบาท เพิ่มขึ้น 32.7% มีกำไรแตะ 582 ล้านบาท เพิ่มขึ้น 31.9% จากช่วงเดียวกันของปีก่อน แถมล่าสุด STARK ติดโผเข้าคำนวณดัชนี MSCI Small Cap รอบใหม่มีผลตั้งแต่วันที่ 31 พ.ค. 2565 งานนี้ การันตีความแพรวพราว เพราะเป็นดัชนีที่ดึงดูดนักลงทุนต่างชาติได้เป็นอย่างดี และสะท้อนให้เห็นถึงคุณภาพ ปัจจัยพื้นฐานที่แข็งแกร่ง มีตรงไหนไม่น่าสนใจบ้าง เอาปากกามาวงได้เลยเจ้าค่ะ